寄題王公明樞使豫章佚老堂
作者：周必大
朝代：宋

paragraphs: 君不見當年衛武髦且期，尚欲進德形箴規。
又不見潞公堂成過九十，精神折衝誇德威。
公今年纔六十耳，朱顔綠鬢儼未衰。
便從午橋樂暇佚，寧獨不畏二老譏。
恭惟中興聖明主，焦心勞思撫四夷。
山東河北因戎索，遠民日夜思王師。
樓號籌邊宜屬意，堂名佚老誰敢知。
請賡方叔壯猷雅，第入宣王復古詩。